***Cast Away*** er en amerikansk drama- og eventyrfilm fra 2000 regissert av Robert Zemeckis. Filmen skildrer livet til en mann som blir tvunget til å tilbringe flere år på en øde stillehavsøy etter en dramatisk flystyrt. Livet på øya blir en kamp for å holde seg i live, både fysisk og psykisk. Hovedrollen spilles av Tom Hanks. 

*Cast Away* ble godt mottatt av anmelderne og ble en stor publikumssuksess. 

Tom Hanks vant en Golden Globe for rollen.

Handling
--------

Øya Monuriki, hvor filmen ble innspilt
Handlingen starter i desember 1995. Chuck Noland er en amerikansk forretningsmann som lever slavisk etter klokka, både privat og på jobb. Som ansvarlig i FedEx må han ofte ut på lange reiser, vekk fra kjæresten Kelly. På en flyreise fra Russland til USA styrter imidlertid flyet i Stillehavet og Noland er eneste overlevende. Han klarer under dramatiske omstendigheter å karre seg ombord i en livbåt og strander på en øde øy. Isolert i det mest ensomme miljøet man kan forestille seg og ribbet for alle dagliglivets bekvemmeligheter, må han først løse de primære behovene for å overleve: vann, mat og tak over hodet. Noland, som alltid har vært en overlegent dyktig problemløser, finner med tiden ut hvordan han skal holde seg oppe fysisk, men hans største prøvelse blir ensomheten og derav kampen for å bevare sinnstilstanden sin. Da han finner en volleyball fra en ilanddrevet FedEx-pakke maler han tilfeldig et ansikt ved hjelp av blod på ballen og kaller den Wilson. «Wilson» blir fra det tidspunktet hans lenge etterlengtede samtalepartner og dekker dermed deler av hans sosiale behov.

Fire år går og han har i løpet av denne tiden blitt stadig sterkere knyttet til «Wilson». En dag finner han noe vrakgods på stranden og bestemmer seg for å lage en flåte. Han legger så ut på havet i håp om å bli reddet, men etter en tid blir flåten skadet i en storm og til hans fortvilelse går «Wilson» tapt. Noland blir nedbrutt og gir opp håpet om å bli reddet. Halvdød og solbrent blir han etter en tid plukket opp av et skip og fraktet tilbake til USA. 

Hjemme i USA oppdager han raskt at mye er endret siden alle der trodde han var død.

Om filmen
---------

### Popularitet og økonomi

*Cast Away* ble en stor publikumssuksess. Den innbrakte $429 millioner på verdensbasis i 2000, bare overgått av *Gladiator* (457 millioner) og *Mission: Impossible II* (546 millioner). Den innbrakte $233 millioner i USA og endte som den nest mest innbringende filmen i USA i 2000 (bare slått av barnefilmen *How the Grinch Stole Christmas*). Den ble den fjerde mest innbringende filmen på verdensbasis i 2000.

Produksjonskostnadene var på mellom $85- og $90 millioner.

### Anmelderne

Den ble godt mottatt av filmanmelderne, noe som gjenspeiles i at den har oppnådd så mye som 88 % på Rotten Tomatoes. Den amerikanske kritikeren Roger Ebert gav den 3 av 4 stjerner og gav særlig ros til Tom Hanks skuespillerprestasjoner, mens Leonard Maltin gav den 3,5 av 4 stjerner (også han med ros til Hanks).

*Cast Away* fikk også god omtale hos norske anmelderne. *Dagbladets* anmelder gav den terningkast fem og roste særlig Hanks sin skuespillerprestasjon. *Filmpolitiet*, *Dagsavisen* og *VG* gav den også terningkast fem, mens *Aftenposten* gav fire.

> «Cast Away» er et enmannsshow. Tom Hanks holder seg selv og oss i live på en øde øy i godt over to timer
> 
> 
> Liv Jørgensen, Dagbladet
> 
> 

### Priser

* Golden Globe (Tom Hanks)
* ASCAP Award for «Top Box Office Films» (Alan Silvestri)
* Blockbuster Entertainment Award beste kvinnelige birolle (Helen Hunt)
* Bogey Award Bogey Award in Gold (Tysk)
* CFCA Award (Tom Hanks)
* Goldene Leinwand (Golden Screen) (Tysk)
* Hollywood Makeup Artist and Hair Stylist Guild Award
* New York Film Critics Circle Awards (Tom Hanks)
* Online Film Critics Society (Tom Hanks)
* Teen Choice Award (Tom Hanks)

### Annet

Filmen ble innspilt på øya Monuriki som er en del av øygruppen Mamanuca på Fiji.

Roller
------

* Tom Hanks som Chuck Noland
* Helen Hunt som Kelly Frears
* Nick Searcy som Stan
* Chris Noth som Jerry Lovett
* Jenifer Lewis som Becca Twig
* Semion Suradikov som Nikolai
* Laru White som Bettina Peterson
* Nan Martin som Kellys mor

Referanser
----------

1. 1 2  «2000 Yearly Box Office Results - Box Office Mojo». *www.boxofficemojo.com* **(engelsk)**. Besøkt 17. mai 2017.
2. ↑  «Top 2000 Movies at the Domestic Box Office». *The Numbers*. Besøkt 5. januar 2020.
3. ↑  «Top 2000 Movies at the International Box Office». *The Numbers*. Besøkt 5. januar 2020.
4. ↑  «Cast Away (2000) - Financial Information». *The Numbers*. Besøkt 5. januar 2020.
5. ↑  «Cast Away (2000)». *Rotten Tomatoes* **(engelsk)**. Besøkt 20. juli 2019.
6. ↑  «Ebert, Roger (22.12.2000)». Arkivert fra originalen 4. januar 2013. Besøkt 9. august 2012.
7. ↑  Maltin, Leonard (2. september 2014). *Leonard Maltin's 2015 Movie Guide* **(engelsk)**. Penguin. ISBN 9780698183612.
8. ↑  Jørgensen, Liv (26. januar 2001). «Hanks på vei mot ny Oscar». *Dagbladet*. Besøkt 7. juni 2009. «*«Cast Away» er et enmannsshow. Tom Hanks holder seg selv og oss i live på en øde øy i godt over to timer*»
9. ↑  «Cast Away». *www.filmfront.no*. Besøkt 20. juli 2019.

Eksterne lenker
---------------

* (en) *Cast Away* på Internet Movie Database Rediger på Wikidata

* (no) *Cast Away* hos Filmfront Rediger på Wikidata

* (no) *Cast Away* på NRK TV Rediger på Wikidata

* (sv) *Cast Away* i Svensk Filmdatabas Rediger på Wikidata

* (da) *Cast Away* i Danmark Nationale Filminstitut Rediger på Wikidata

* (en) *Cast Away* på AllMovie Rediger på Wikidata

* (fr) *Cast Away* på Allociné Rediger på Wikidata

* (nl) *Cast Away* på MovieMeter Rediger på Wikidata

* (en) *Cast Away* på Turner Classic Movies Rediger på Wikidata

* (en) *Cast Away* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN
 |